Broj: 711-I-977-M-198/22-02-19

Zagreb, 19. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Damira Lneničeka, gradonačelnika Grada Daruvara, za davanjem mišljenja Povjerenstva,** na 168. sjednici održanoj dana 19. travnja 2022.g. daje sljedeće

**MIŠLJENJE**

1. **Temeljem članka 18. stavka 1. ZSSI-a, obveznik koji obnaša dužnost direktora-člana Uprave trgovačkog društva Gradska tržnica Daruvar d.o.o. ne može istovremeno obnašati i funkciju predsjednika Nadzornog odbora trgovačkog društva Darkom d.o.o., jer se ne radi o povezanom trgovačkom društvu iz članka 18. stavka 2. ZSSI-a.**

1. **Temeljem članka 8. stavak 1. ZSSI-a, navedeni obveznik dužan je u što kraćem roku razriješiti okolnost povrede članka 18. stavka 1. ZSSI-a te Povjerenstvu dostavi odluku o prestanku obnašanje jedne od navedenih funkcija/dužnosti.**

 Obrazloženje

Zahtjev za davanjem mišljenja Povjerenstva podnio je obveznik Damir Lneniček, gradonačelnik Grada Daruvara. U Povjerenstvu zahtjev je zaprimljen 13. travnja 2022. pod poslovnim brojem 711-U-4152-M-198/22-01-4, povodom kojeg se vodi predmet broj M-198/22.

Također, dana 12. travnja 2022.g. Povjerenstvo je zaprimilo zahtjev za očitovanjem Olge Šimon-Danek, pročelnice Grada Daruvara pod brojem: 711-U-4143-P-229/22-01-5 te je povodom istog otvoren predmet pod brojem: P-229/22. S obzirom da se u oba zaprimljena zahtjeva postavlja identičan te međusobno povezan upit, a da je Povjerenstvo javnopravno tijelo nadležno za vođenje oba postupka, Povjerenstvo je donijelo zaključak Broj: 711-I-568-P-229/22-02-19 da će se povodom navedenih predmeta voditi jedan postupak pod brojem M-198/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Damir Lneniček obnašao dužnost gradonačelnika Grada Daruvara u mandatu 2017.g.-2021.g. te da istu dužnost ponovno obnaša od 21. svibnja 2021.g. Slijedom navedenog, obveznik Damir Lneniček, dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu traži mišljenje može li osoba koja obnaša dužnost direktora trgovačkog društva Gradska tržnica Daruvar d.o.o. uz naknadu ili bez naknade biti ujedno i predsjednik Nadzornog odbora trgovačkog društva Darkom d.o.o. Obveznik napominje da su oba društva u vlasništvu jedinice lokalne samouprave te da navedena osoba nije član drugog nadzornog odbora trgovačkog društva ili upravnog vijeća ustanove.

Uvidom u sudski registar Trgovačkog suda u Bjelovaru utvrđeno je da je pod brojem MBS: 010010377 upisano trgovačko društvo Gradske tržnice d.o.o., čiji se osnivač Grad Daruvar, a kao osoba ovlaštena za zastupanje upisan je Tomislav Horvat koji društvo zastupa samostalno i pojedinačno.

 Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a, stoga je direktor – član Uprave trgovačkog društva Gradske tržnice d.o.o. obveznik u smislu ZSSI-a.

Nadalje, uvidom u sudski registar Trgovačkog suda u Bjelovaru utvrđeno je da je pod brojem MBS: 010038177 upisano trgovačko društvo Darkom d.o.o., čiji su osnivači Grad Daruvar, Općina Sirač, Općina Đulovac, Općina Končanica i Općina Deženovac dok su kao osobe ovlaštene za zastupanje navedenog trgovačkog društva upisani Ivana Djedović i Boro Karačić

Člankom 18. stavkom 1. ZSSI-a obveznicima je zabranjeno da za vrijeme obnašanja dužnosti budu članovi nadzornog odbora trgovačkog društva. Stavkom 2. istog članka Zakona propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

 Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost i koji rok nije moguće produljiti.

Povjerenstvo ističe kako se konkretnom slučaju ne radi o povezanim trgovačkim društvima budući da trgovačko društvo u kojem obveznik obnaša dužnost člana Uprave nije osnivač trgovačkog društva u kojem obveznik obnaša funkciju člana Nadzornog odbora.

Povjerenstvo ističe kako činjenica da je u oba društva osnivač odnosno jedan od osnivača Grad Daruvar ne označava da se radi o povezanim trgovačkim društvima odnosno isto ne predstavlja dopuštenu iznimku članstva obveznika u nadzornom odboru trgovačkog društva.

Sukladno navedenom, obveznik koji obnaša dužnost direktora - člana Uprave trgovačkog društva Gradska tržnica Daruvar d.o.o. ne može istovremeno obavljati funkciju predsjednika Nadzornog odbora društva Darkom d.o.o., jer se ne radi o povezanim trgovačkim društvima iz članka 18. stavka 2. ZSSI-a.

Ukazuje se obvezniku da je temeljem članka 8. stavka 1. ZSSI-a dužan u što skorijem razriješiti situaciju obavljanja funkcije predsjednika Nadzornog odbora trgovačkog društva Darkom d.o.o. s istodobnim obnašanjem dužnosti direktora trgovačkog društva Gradska tržnica Daruvar d.o.o. koja predstavlja zakonsku povredu kao i da Povjerenstvu dostavi odluku o prestanku obnašanje jedne od navedenih funkcija/dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 **ZAMJENIK PREDSJEDNICE POVJERENSTVA**

 **Davorin Ivanjek, dipl. iur.**

Dostaviti:

1. Obveznik Damir Lneniček, elektroničkom dostavom
2. Objava na internetskoj stranici Povjerenstva
3. Pismohrana